Buat 1 alinea dalam bahasa Betawi dengan unsur deskriptif.

Kemaren pagi-pagi mau nyarap. Ngajak pasangan keluar rumah nyari yang ngenyangin. terus ketemu tukang nasi kuning. Di spanduknya ada poto nasi kuningnya terang, bikin nambah laper. Langsung secepet kilat pengen beli. Ternyata, udah keabisan. Akhirnya nyari sarapan laen. Ini ari masih penasaran banget pengen nasi kuning, jadinya bikin ndiri, dah. Langsung ambil beras dari tempayan. Terus cuci bersih ampe warna cuciannya kagak butek, tapi kagak bening banget juga. Abis cuci beras, siapin bumbunya. Ada kunyit sejempol, satu batang sereh yang gemuk, bawang putih, bawang merah, daon jeruk, daon salam, ama laos dikit aja barang seujung jempol. Alusin bawang merah, bawang putih, ama kunyit. Geprek laos, sereh, ama robek-robek daon jeruk ama salam. Tumis semuanya. Abis itu, siapin ikan teri alus yang putih, tumis bareng bumbu. Nah, teri ama bumbu yang tadi masukkin ke dalem beras yang udah bersih tadi. Tambahin santen instan satu bungkus. Tuangin aer barang seleter, aduk-aduk, terus masak. Kalo udah mateng, tunggu nasi ampe ias. Kalo udah ias, nasi bisa langsung disendok, terus atasnya aurin bawang goreng, taroin sambel, ama emping. Nasi kuning udah jadi, dah.